ไทย เสนอความร่วมมือ 4 ด้าน ในการประชุมรัฐมนตรีต่างประเทศกรอบความร่วมมือแม่โขง – ล้านช้าง ครั้งที่ 6
นายธานี แสงรัตน์ อธิบดีกรมสารนิเทศและโฆษกกระทวงการต่างประเทศ เปิดเผยถึงผลการประชุมรัฐมนตรีต่างประเทศกรอบความร่วมมือแม่โขง – ล้านช้าง หรือ MLC ครั้งที่ 6 ณ นครฉงชิ่ง สาธารณรัฐประชาชนจีน ซึ่งเป็นการหารือระหว่าง ไทย กัมพูชา สปป.ลาว เมียนมาและจีน ภายใต้หัวข้อ รวมพลังต่อสู้โควิด-19 และความร่วมมือเพื่อการพัฒนาหลังสถานการณ์การแพร่ระบาด โดยที่ประชุมฯ เน้นย้ำถึงความร่วมมือด้านสาธารณสุขและการฟื้นฟูเศรษฐกิจหลังโควิด-19 ความร่วมมือระดับรัฐบาลท้องถิ่นและระดับประชาชน การพัฒนาที่ยั่งยืน การบริหารจัดการน้ำในลุ่มน้ำโขง แม่น้ำล้างช้าง และการเปลี่ยนแปลงสภาพภูมิอากาศ เพราะกระทบความเป็นอยู่ประชาชนตามชายฝั่งลุ่มน้ำโขง นอกจากนี้ ที่ประชุมฯ จะจัดทำแผนปฏิบัติการ MLC ระยะ 5 ปี ฉบับใหม่ และรับรองเอกสารผลลัพธ์การประชุม 3 ฉบับ ได้แก่ ข้อริเริ่มว่าด้วยการส่งเสริมความร่วมมือระหว่างรัฐบาลท้องถิ่น แถลงการณ์ร่วมว่าด้วยการส่งเสริมความร่วมมือด้านการพัฒนาที่ยั่งยืน และแถลงการณ์ร่วมว่าด้วยการส่งเสริมความร่วมมือด้านการแพทย์ดั้งเดิม ในส่วนของไทย เสนอให้มีความร่วมมือ 4 ด้าน ได้แก่ ด้านสาธารณสุข โดยเฉพาะ เรื่องการเข้าถึงวัคซีน, ด้านการฟื้นฟูเศรษฐกิจ โดยเสนอความร่วมมือด้านการพัฒนาเศรษฐกิจชีวภาพ เศรษฐกิจหมุนเวียนและเศรษฐกิจสีเขียว หรือ BCG เน้นนวัตกรรม สร้างมูลค่าเพิ่มและเป็นมิตรต่อสิ่งแวดล้อม ในสาขาอุตสาหกรรมเกษตรและอาหาร พลังงานและวัสดุ สุขภาพและการแพทย์ การท่องเที่ยวและบริการ ซึ่งล้วนเป็นสาขาที่อนุภูมิภาคแม่โขง – ล้านช้าง มีศักยภาพ, ด้านส่งเสริมความเชื่อมโยงระหว่างเขตเศรษฐกิจชายแดนกับการพัฒนาระเบียงนวัตกรรม ตลอดจน การส่งเสริมความร่วมมือในการประยุกต์ใช้เทคโนโลยีดิจิทัล, และด้านทรัพยากรน้ำข้ามพรมแดน โดยเฉพาะการแบ่งปันข้อมูลน้ำและการแจ้งเตือนการเปลี่ยนแปลงของระดับน้ำล่วงหน้า